เมืองไทยลุยประกันนักกีฬาเอ็กซ์ตรีม
เมืองไทยประกันชีวิตคลอดประกันเอาใจนักกีฬาผาดโผน
15 พ.ค. 2558

เมืองไทยประกันชีวิตคลอดประกันเอาใจนักกีฬาผาดโผน
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทได้เปิดตัวแบบประกันภัยอุบัติเหตุส่วนบุคคล (พีเอ) แบบใหม่ “PA Extreme” โดยมีจุดเด่นอยู่ที่การให้ความคุ้มครองอุบัติเหตุอันเกิดจากการเล่นกีฬาผาดโผนต่างๆ อาทิ แข่งรถ แข่งเรือ ชกมวย เจ็ตสกี โดดร่ม บันจี้จัมพ์ และดำน้ำ
ทั้งนี้ ให้ความคุ้มครองกรณีเสียชีวิตหรือทุพพลภาพสูงสุดถึง 1 ล้านบาท รวมถึงให้ผลประโยชน์ค่ารักษาพยาบาลสูงสุดถึง 5 หมื่นบาท/ครั้ง  รวมทั้งได้ความคุ้มครองอุบัติเหตุทั่วไป  โดยคุ้มครองชีวิตสูงสุดถึง 2 ล้านบาท และค่ารักษาพยาบาลสูงสุดถึง 1 แสนบาท/ครั้ง  โดยคิดค่าเบี้ยประกันเริ่มต้น 3,700 บาท/ปี และรับประกันตั้งแต่อายุ 16-60 ปี 
นอกจากนี้ ยังสามารถเข้ารับการรักษาพยาบาลกับโรงพยาบาลคู่สัญญาได้โดยไม่ต้องสำรองจ่าย เพียงแค่แสดงบัตร Easy PA Credit คู่กับบัตรประชาชน โดยมีกลุ่มเป้าหมายที่อยู่ในวัยทำงานและมีไลฟ์สไตล์ใหม่ๆ ชอบความตื่นเต้นท้าทายจากกีฬาและกิจกรรมผาดโผนหรือที่เรียกว่าเอ็กซ์ตรีม 
 ด้าน นายเรืองเดช ดุษฎีสุรพจน์ ประธานกรรมการบริหารและกรรมการผู้จัดการ บริษัท สินมั่นคงประกันภัย กล่าวว่า ในปีนี้บริษัทตั้งเป้าทำเบี้ยให้ได้ 11,088 ล้านบาท หรือเติบโต 15% เมื่อเทียบกับปี 2557 ที่ทำเบี้ยได้ 9,642 ล้านบาท และมั่นใจว่าจะทำได้ตามเป้า แม้ว่าเศรษฐกิจจะซบเซา  ในขณะเดียวกันมีนโยบายเพิ่มตัวแทนอีก 500 คน รวมเป็น 7,500 คน 
 ทั้งนี้ ล่าสุดก็ได้เปิดตัวแบบประกันใหม่ ชื่อ “ประกัน 2+ ประกัน 3+ ถูกผิดรับเลย” ที่ลูกค้าจะได้รับการชดเชยค่าเดินทางระหว่างที่ซ่อมรถทั้งในกรณีที่เป็นฝ่ายถูกหรือฝ่ายผิดวันละ 500 บาท สูงสุดไม่เกิน 2,000 บาท/ปี ตั้งเป้าขายปีนี้ให้ได้ 500 ล้านบาท